Ramaphosa praat met aangewese pres. Joe BidenDie aangewese president van die VSA, Joe Biden, en sy adjunk, Kamala Harris. (Foto: Twitter) Pres. Cyril Ramaphosa sê hy hoop op ŉ sterk vennootskap tussen die VSA en Afrika in die bevordering van vrede en bestendigheid deur internasionale betrekkinge en die verbetering van multilaterale verhoudings. Die presidensie sê in ŉ verklaring Ramaphosa het Dinsdagaand telefonies met aangewese Amerikaanse pres. Joe Biden gepraat oor maniere om bande tussen die VSA en die Afrika-vasteland te versterk, asook om die Covid-19-pandemie te bowe te kom. Biden en sy adjunk, Kamala Harris, het Afrika as ŉ groot rolspeler in internasionale sake en die bevordering van multilateralisme geoormerk. Biden was jare tevore in Suid-Afrika en het destyds sy verbintenis tot menseregte en waardigheid vir alle Suid-Afrikaners duidelik gemaak, lui die verklaring. “Aangewese pres. Biden het sy bewondering vir wat demokratiese Suid-Afrika bereik het, te kenne gegee.” Op sy beurt het Ramaphosa gesê hy sien uit na ŉ sterk bilaterale vennootskap tussen die VSA en Afrika. Hy het Biden en Harris ook sterkte toegewens met hul termyn wat voorlê.